text: Pralede på facebook - fældet som bedrager
  20 juni 2011 kl. 06.15
  Billeder på Facebook afslørede socialt bedrageri begået af Kolding håndværker.
  En håndværker i Kolding Kommune var så stolt af sit arbejde, at han lagde billeder af værket ud på sin Facebookprofil.
  Det skulle han nok have overvejet lidt grundigere. 
  Billederne blev brugt i kommunens sagsbehandling, da manden fik frataget de sygedagpenge, han uretmæssigt havde fået tildelt. 
  Kolding er en af de kommuner, som i en rundspørge foretaget af Politiken Research har svaret på spørgsmål om kommunens brug af Facebook til afsløring af socialt bedrageri.
  68 af landets kommuner har deltaget i undersøgelsen. Heraf oplyser over halvdelen, at de enten ofte eller altid tjekker borgeres Facebookprofiler som led i sagsbehandlingen.
  